Zlatan Filipović
Zlatan Filipović jeste bosanskohercegovački slikar i video umjetnik koji živi i radi u Sarajevu. U rodnom gradu prvo je 1992. diplomirao zidno slikarstvo u Školi primijenjenih umjetnosti, a sedam godina kasnije završio je Akademiju likovnih umjetnosti kod profesora Nusreta Pašića. Godine 1997. bio je na jednogodišnjem studijskom boravku u Nacionalnoj školi likovnih umjetnosti (École Nationale supérieure des Beaux-Arts) u Parizu. Između 1999-2001 pohađao je Alfred University u New Yorku, gdje je magistrirao u domenu elektronski integrisanih umjetnosti. Nakon toga, sve do 2003. bio je stručni saradnik za video i TV produkciju za organizaciju BOOM produkcija. Do 2007. radio je na Akademiji likovnih umjetnosti u Sarajevu i na Akademiji scenskih umjetnosti u Sarajevu. Tokom 2005. bio je gostujući profesor na American University of Sharjah u Ujedinjenim Arapskim Emiratima, na predmetu multimedijski dizajn. Član je ULUBiHa. Bavi se video umjetnošču i do sada je izlagao na mnogobrojnim izložbama u Sarajevu, Klagenfurtu, Parizu, Dubaiju i mnogim drugim gradovima širom svijeta. Trenutno je zaposlen na Akademiji likovnih umjetnosti u Sarajevu, u zvanju viši asistent na predmetu integracija i kreacija multimedija.